
                 Αθήνα,  12  Μαρτίου  2015

Προς
τις Ελεγκτικές Εταιρείες
[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]
Θέμα: Πραγματοποίηση Ποιοτικών Ελέγχων.
Αξιότιμοι κύριοι,

Σε εκτέλεση της υπ’ αριθμ. Ζ΄81/1/11.3.2015 απόφασης του Εποπτικού Συμβουλίου, σας γνωστοποιούμε ότι το Σώμα Ορκωτών Ελεγκτών Λογιστών έχει δρομολογήσει τη διενέργεια ποιοτικών ελέγχων στις Ελεγκτικές Εταιρείες.

O ποιοτικός ελέγχος αποσκοπεί στη διασφάλιση του κύρους του επαγγέλματός μας και θα διενεργηθεί σύμφωνα με τα οριζόμενα στο άρθρο 9, παρ. 2, εδάφιο ε του Προεδρικού Διατάγματος 226/14.07.1992, καθώς και στο άρθρο 6 του Κανονισμού Επαγγελματικής Δεοντολογίας των μελών του Σώματος Ορκωτών Ελεγκτών Λογιστών. 
Ο έλεγχος θα πραγματοποιείται δύο εβδομάδες μετά την αποστολή εντολής ελέγχου στην έδρα της εταιρείας σας από την Ομάδα Ποιοτικού Ελέγχου του Σ.Ο.Ε.Λ.
Η διενέργεια του ποιοτικού ελέγχου αποσκοπεί κυρίως στην αξιολόγηση της επάρκειας και καταλληλότητας των ελεγκτικών τεκμηρίων που αποκτήθηκαν από τον Ορκωτό Ελεγκτή Λογιστή για την θεμελίωση της ελεγκτικής γνώμης. Η εργασία του ποιοτικού ελέγχου θα βασιστεί στην επισκόπηση στοιχείων που θα προσκομιστούν από τον Ορκωτό Ελεγκτή Λογιστή και περιλαμβάνονται στον φάκελο ελεγκτικής τεκμηρίωσης, που θα διαβιβαστεί στην ομάδα ποιοτικού ελέγχου του Σ.Ο.Ε.Λ. κατά την έναρξη του ποιοτικού ελέγχου. 
Κατά τη διάρκεια της επίσκεψης, η Ομάδα του Ποιοτικού Ελέγχου του Σ.Ο.Ε.Λ. δύναται να αποκτήσει αντίγραφα αρχείων και πληροφοριών που σχετίζονται με τα ευρήματα της επισκόπησης. Παραμένει στη διακριτική ευχέρεια της Ομάδας Ποιοτικού Ελέγχου του Σ.Ο.Ε.Λ. να ζητήσει πρόσβαση σε επιπρόσθετα στοιχεία και πληροφορίες, πέραν των όσων αναφέρονται στην παρούσα επιστολή, που κρίνονται απαραίτητα για τη διεκπεραίωση του έργου τους.
Τυχόν ευρήματα του ελέγχου θα τεθούν υπόψη των αρμοδίων του ελεγκτικού γραφείου και αφού συζητηθούν, θα συμπεριληφθούν σε προσχέδιο έκθεσης, που θα τεθεί υπόψη σας, για τελικές τροποποιήσεις ή σχόλια, με βάση τα οποία θα συνταχθεί η τελική έκθεση ποιοτικού ελέγχου του Σ.Ο.Ε.Λ. 
Τόσο η εργασία της Ομάδας Ποιοτικού Ελέγχου όσο και οι προαναφερόμενες εκθέσεις θα θεωρούνται άκρως εμπιστευτικές και τα μέλη της ομάδας καθώς και η Επιτροπή του Ποιοτικού Ελέγχου έχουν υπογράψει σχετικές δηλώσεις εμπιστευτικότητας καθώς και ανεξαρτησίας.
Προσβλέπουμε στην συνεργασία σας με την Επιτροπή Ποιοτικού Ελέγχου του Σ.Ο.Ε.Λ., η οποία στοχεύει να συνδράμει, όπου αυτό κριθεί αναγκαίο, ώστε να διασφαλιστεί ότι το έργο των Ορκωτών Ελεγκτών Λογιστών είναι υψηλού επιπέδου και διεξάγεται σύμφωνα με τα ισχύοντα ελεγκτικά πρότυπα. 
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής
Κοινοποίηση: 
(  Διοικητικό Συμβούλιο της Επιτροπής Λογιστικής Τυποποίησης & Ελέγχων

(  Ομάδα Ποιοτικού Ελέγχου Σ.Ο.Ε.Λ.
(  Υπηρεσία Μητρώου Σ.Ο.Ε.Λ.

